 „În ciuda pandemiei, cercul studențesc AERS a continuat să deruleze proiectele sale specifice de responsabilităte socială” – prof. univ. dr. Sorin-George Toma

Senatul Universității din București a acordat premiul pentru cea mai bună inițiativă civică la categoria Științe Umaniste pe anul 2019-2020 campaniilor umanitare demarate de-a lungul a 12 ani de către cercul studențesc AERS (Afaceri, Etică și Responsabilitate Socială), în colaborare cu Parohia „Sf. Ilie Grant”, aflată în sectorul 6 al Capitalei.

Și în perioada menționată, la fel ca în anii anteriori, proiectele au vizat acordarea de sprijin material unor categorii vulnerabile: familiile nevoiașe din cadrul parohiei, elevii și tinerii cu dizabilități din cadrul Școlii Speciale Nr. 3, copiii și tinerii bolnavi de cancer reuniți în Asociația PAVEL, precum și membrii Asociației Mia’s Children, copii abandonați din Comuna Chiajna, Ilfov.
Având la bază un cerc științific înființat de către prof. univ. dr. Sorin-George Toma și de prof. univ. dr. Paul Marinescu, cadre didactice ale Facultății de Administrație și Afaceri din cadrul UB, și de studenți ai aceleiași facultăți, inițiativa și-a extins treptat activitatea, organizând pe lângă dezbateri pe teme de interes din domeniul afacerilor și responsabilității sociale, campanii de fundraising.

Despre aceste inițiative, adaptarea activităților aferente campaniilor de responsabilitate socială, membri, dar și despre proiecte și colaborări viitoare, discutăm în continuare cu prof. univ. dr. Sorin-George Toma, co-fondator al cercului AERS. 
Reporter: În candidatura pentru Premiilor Senatului, ați semnalat continuarea mai multor inițiative de responsabilitate socială întreprinse de cercul AERS. Ce înseamnă pentru dumneavoastră obținerea consecutivă a acestui premiu, în cadrul celei de-a IV-a ediții, precum și pentru voluntarii implicați?
Sorin-George Toma: Înființat în anul 2010, cercul studențesc AERS din cadrul FAA-UB a intrat deja în cel de-al doisprezecelea an de activitate. Obținerea premiului decernat de Senatul UB pentru Cea mai buna inițiativă civică în domeniul Științe sociale, pentru a treia oară în ultimii patru ani confirmă așteptările părților interesate (conducerea universității și cea a facultății, cadrele didactice, studenții, personalul auxiliar, comunitățile și persoanele aflate în nevoie) și încununează numeroasele eforturi depuse de toți cei implicați în buna desfășurare a proiectelor cercului studențesc AERS.
R: Povestiți-ne în ce au constat în mod concret proiectele desfășurate în perioada 2019-2020 și ce dificultăți ați întâmpinat în timpul pandemiei?
S.G.T.: În ciuda dificultăților generate de declanșarea pandemiei COVID-19 (de exemplu, limitarea drastică a numărului de participanți la desfășurarea activităților cercului), cercul studențesc AERS a continuat să deruleze proiectele sale specifice de responsabilitate socială în perioada 2019-2020, după cum urmează:

· „Noi nu suntem indiferenți, noi suntem prietenii voștri!” – beneficiari: cei peste 300 de tineri cu dizabilități de la Școala Profesională Specială nr. 3 București (director Gheorghe Ioana); 

· „Să ne ajutăm semenii” – beneficiari: cei peste 3000 de enoriați ai Parohiei Sf. Ilie Grant Crângași (părinte paroh Atanase Costea Tănăsache);

· „Să aducem zâmbetul pe chipul celor mici” – beneficiari: cei peste 40 de copii aflați în grija Asociației Mia’s Children (director Mia Scarlat). 

Din păcate, pandemia a făcut imposibilă continuarea desfășurării proiectului „Balul Primăverii” (inițiat din anul 2011) – beneficiari: cei peste 60 de copii și tineri bolnavi de cancer îngrijiți de Asociația PAVEL (președinte Olga Cridland).   
R: Ați intenționat și, dacă da, ați reușit să implementați proiecte online, de tipul meditațiilor online, reuniunilor pe platforme virtuale cu beneficiarii AERS?
S.G.T.: Nu, am încercat și am reușit să derulăm proiectele cercului cu prezență fizică în toată perioada, respectând cu strictețe regulile de igienă sanitară. Nu am implementat deocamdată proiecte în mediul virtual, dar am participat la organizarea și derularea cursurilor microprogramelor CIVIS referitoare la responsabilitatea socială din mediul academic. Astfel, studenți din alte țări europene au putut să se familiarizeze cu inițiativele și proiectele cercului studențesc AERS.   
R: Anul trecut ne-ați povestit despre comunitățile vulnerabile pe care dvs. le sprijiniți prin intermediul AERS. De data aceasta, ați putea să ne împărtășiți mai multe detalii despre echipa de voluntari? Ce îi motivează pe studenți să se înscrie în cerc, să-și aloce resurse de timp pentru proiectele derulate?
S.G.T.: Cadrele didactice și studenții care fac parte din colectivul cercului studențesc AERS provin, în marea lor majoritate, din cadrul FAA-UB. Există însă persoane fizice și juridice din afara facultății care au participat și participă la derularea proiectelor menționate. Dimensiunea moral-creștină este cea care îi determină pe studenți să devină membri ai cercului AERS. Astfel, spiritul de echipă, ajutorul reciproc și compasiunea constituie elemente definitorii care apar și se dezvoltă în mod organic în cadrul cercului. Toate acestea își aduc contribuția la formarea unor cetățeni responsabili, profund implicați în rezolvarea problemelor economico-sociale și ecologice cu care se confruntă societatea. 
R: Ce alte acțiuni aveți în vedere pentru perioada următoare?
S.G.T.: În condițiile actuale specifice pandemiei COVID-19, cercul studențesc AERS s-a axat pe menținerea derulării proiectelor inițiate cu partenerii săi.     
R: Care sunt criteriile  pentru a face parte din AERS și care sunt modalitățile de înscriere pentru persoanele interesate?
S.G.T.: Principalul criteriu rezidă în aderarea benevolă la valorile și principiile cercului studențesc AERS, precum solidaritate, caritate, cinste, responsabilitate sau lucru în echipă. Pentru a se înscrie persoanele interesate ne pot contacta pe noi, prof. univ. dr. Sorin-George Toma și prof. univ. dr. Paul Marinescu.
R: La finalul lunii aprilie 2021, Universitatea din București a lansat Fundația „Virtute et Sapientia” și programul UB SEED | Sprijin Educațional pentru Elevii Defavorizați, două inițiative menite să contribuie la o mai puternică implicare a comunității academice a UniBuc și a partenerilor săi în dezvoltarea educației și a formării generațiilor de tineri. Ne putem aștepta în viitorul apropiat la o colaborare strânsă între cercul studențesc AERS și fundație? Din punctul dumneavoastră de vedere, va produce acest demers o schimbare de impact în rândul beneficiarilor?
S.G.T.: Cercul studențesc AERS este deschis oricărui tip de colaborare care vizează acordarea de sprijin persoanelor aflate în nevoie. Da, lansarea fundației reprezintă un imbold pentru creșterea implicării părților interesate în inițiativele și proiectele specifice responsabilității sociale. 
